“ทวิช” ลั่นกลองรบ! แบไต๋เก็บ “ดาราเทวี” ทิ้ง “ลมเกาหลี”
"ทวิช" มาแรง! เดินหน้าประชุมวิฯ IFEC พร้อมเสนอบอร์ดเป็นความหวังใหม่ผู้ถือหุ้นพรุ่งนี้ ชี้กรรมการ-ซีอีโอชิงลาออก อาจมีพิรุธอะไรบางอย่าง แย้มเตรียมเก็บ "ดาราเทวี" สร้างมูลค่าเพิ่ม พร้อมหั่นโครงการสิ้นเปลือง-บริหารลำบากทิ้งให้สิ้น!
24 ม.ค. 2560

“ทวิช” มาแรง! เดินหน้าประชุมวิฯ IFEC พร้อมเสนอบอร์ดเป็นความหวังใหม่ผู้ถือหุ้นพรุ่งนี้ ชี้กรรมการ-ซีอีโอชิงลาออก อาจมีพิรุธอะไรบางอย่าง แย้มเตรียมเก็บ “ดาราเทวี” สร้างมูลค่าเพิ่ม พร้อมหั่นโครงการสิ้นเปลือง-บริหารลำบากทิ้งให้สิ้น!
นายทวิช เตชะนาวากุล กรรมการผู้จัดการ บริษัท ไทยอินดัสเทรียลเอสเตท จำกัด เจ้าของนิคมอุตสาหกรรมไฮเทค ในฐานะผู้ถือหุ้นใหญ่อันดับ1 บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ถึงกรณีการประชุมวิสามัญผู้ถือหุ้นที่จะมีขึ้นในวันพรุ่งนี้ (25 ม.ค.) เพื่อพิจารณาแต่งตั้งคณะกรรมการเพิ่มเติม และพิจารณาเรื่องอื่นๆ ซึ่งในขณะนี้มีกระแสข่าวว่ากลุ่มผู้ลงทุนได้รับ SMS หรือได้รับโทรศัพท์ เพื่อขอให้มีการพร็อคซี่ หรือ มอบฉันทะเกิดขึ้น และมีข่าวกีดกันผู้ถือหุ้นรายใหญ่บางรายไม่ให้เข้าร่วมประชุมดังกล่าวด้วย
อย่างไรก็ตามก่อนหน้านี้ นายทวิช ได้เสนอรายชื่อบุคคลที่จะเข้ามาเป็นคณะกรรมชุดใหม่ ทั้งหมด 7 ราย รวมนายทวิชเองด้วย เพื่อนำเสนอต่อที่ประชุมวิสามัญผู้ถือหุ้นให้เป็นผู้ลงคะแนนเสียงคัดเลือก โดยชื่อของคณะกรรมการรายอื่นอีก 6 ราย นายทวิช แสดงความมั่นใจว่า มีความเป็นอิสระ และมีคุณสมบัติเพียงพอต่อการบริหารงาน ซึ่งต่อไปกรอบการทำงานในอนาคตของคณะกรรมการทั้งหมดต้องรวมถึงงานฝ่ายบริหารและงานฝ่ายตรวจสอบ
“กรรมการชุดผมทุกคนตั้งใจมาทำงานให้เสร็จในระยะเวลาสั้นๆ เพียง 1-3 เดือน และคาดว่าปัญหาดังกล่าวก็น่าจะจบได้ แต่ประเด็นที่อยากจะให้ท่านผู้ถือหุ้นพิจารณาคือ ทำไมกรรมการชุดเดิมถึงลาออกทั้ง 7 ท่าน ทั้งที่ร่วมหัวจมท้ายมาด้วยกัน มีเรื่องอะไรผิดปกติหรือเปล่า หรือว่ากรรมการท่านตรวจสอบพบเห็นอะไรที่ไม่ชอบมาพากลกับการบริหาร ซึ่งประเด็นนี้เป็นเรื่องที่น่าคิดว่าทำไมกรรมการจึงลาออก และทำไม CEO คนเดียวลาออก ถึงบริหารงานไม่ได้ และ IFEC เป็นบริษัทมหาชนแต่ทำไมร่วมเซ็นกันแค่ 2 คน หรือว่า 2 คนนี้ มีอะไรที่เป็นความลับกันอยู่หรือเปล่า ทำไมจึงไม่ให้คนอื่นร่วมด้วย และคุณสิทธิชัย ไปเห็นหรือได้กลิ่นอะไรมาจากแดนไกลๆ หรือเปล่า จึงชิงลาออกซะก่อน และทำไมอีกคนนึงถึงนั่งทับอยู่ไม่ยอมลาออก” นายทวิช กล่าว
สำหรับประเด็นเรื่องการเบี้ยวหนี้ตั๋วบี/อี นายทวิชมองว่า น่าตั้งเป็นข้อสังเกตว่าเหตุใด บริษัทที่มีขนาดใหญ่อย่าง IFEC ถึงไม่สามารถชำระเงินเพียง 200-300 ล้านบาทได้ ดังนั้น หากฝั่งผู้บริหารเดิม ซึ่งหมายถึง นายแพทย์วิชัย ถาวรวัฒนยงค์ และคณะกรรมการอีก 5 ท่านได้รับเลือกจากผู้ถือหุ้นให้เข้ามารับตำแหน่ง ก็จำเป็นจะต้องออกมาทำการชี้แจงต่อผู้ถือหุ้นให้ได้ว่า จะสามารถแก้ไขปัญหาดังกล่าว ทั้งในระยะยาวและระยะสั้นได้เช่นไรบ้าง
ขณะเดียวกัน สำหรับสินทรัพย์ในส่วนที่เป็น โรงแรมดาราเทวีนั้น เบื้องต้น นายทวิช มีแผนเข้าไปพัฒนาโรงแรมเพิ่มเติมเพื่อเป็นการเพิ่มมูลค่าให้กับตัวโรงแรม และอาจพิจารณาทยอยแบ่งขายบางส่วนออกเพื่อนำเงินมาชำระหนี้ โดยปัจจุบัน IFEC มีหนี้ตั๋วบี/อีที่ต้องชำระตกประมาณ 500 ล้านบาทต่อเดือน มูลหนี้ส่วนนี้รวมกันประมาณ 3.50 พันล้านบาท อย่างไรก็ดี ในส่วนของธุรกิจพลังงานอย่าง โรงไฟฟ้าพลังงานแสงอาทิตย์ และ โรงไฟฟ้าพลังงานลม ซึ่งปัจจุบันดำเนินการอยู่แล้วก็ควรปล่อยไว้เช่นนั้น เพื่อให้สามารถสร้างรายให้บริษัทได้อย่างต่อเนื่องและมั่นคง
ทั้งนี้ มีแนวโน้มว่า นายทวิช อาจตัดสินใจขายโรงไฟฟ้าพลังงานลม บนเกาะเซจู ประเทศเกาหลีใต้ ขนาดกำลังการผลิต 33 เมกะวัตต์ ซึ่ง IFEC ถืออยู่ราว 10% ให้กับผู้ที่สนใจได้ เนื่องจากมองว่า เป็นความยากลำบากสำหรับการต้องไปบริหารหน่วยธุรกิจที่อยู่ต่างประเทศ และโครงการอาจไม่ได้ให้ผลตอบแทนดีจริงอย่างที่เจ้าของเดิมนำมาขายต่อให้อีกด้วย  
“ถ้าเข้ามาตัวเปล่าคงบริหารไม่ได้ ต้องมีเงินเข้ามาด้วย ผมคิดว่าระยะสั้นต้องมีสักประมาณ 1 พันล้านบาท เพื่อแก้ไขปัญหา ซึ่งหุ้นของผมในบริษัทก็พันล้านแล้วครับ และถ้าผมเข้ามาบริหารผมเข้ามาไม่นานหรอกครับ แก้ไขปัญหาเสร็จผมก็ไป ผมมาแบบนักลงทุน มาช่วยแก้ปัญหาแล้วก็ดูเรื่องผลประโยชน์ของบริษัท ถ้าเราเข้ามาได้ผมคิดว่าสัก 2-3 วันก็คงดำเนินการต่างๆ ให้ตลาดปลดเครื่องหมาย SP ได้ เพื่อให้นักลงทุนรายย่อยสบายใจ” นายทวิช กล่าว